A Message for the Tamils of Europe

ஐரோப்பிய இந்து மறுமலர்ச்சி விஜயம்

A 1993 INSPIRED TALK BY SATGURU SIVAYA SUBRAMUNIYASWAMI

குருதேவரின் அருளுரை

வணக்கம்!

இன்று மாலை இந்த அழகிய ஆலயத்தில் உங்கள் அனைவரையும் சந்திப்பதையிட்டு நான் மிகவும் மகிழ்ச்சியடைகிறேன். முதற்கண் எனது சற்குரு யாழ்ப்பாணத்து மாமுனிவர் சிவ யோக சுவாமிகளுக்கு எனது நன்றியும் வணக்கங்களும் உரித்தாகட்டும். அவர் இல்லையேல் இன்று நாம் அனைவரும் இங்கு ஒன்று கூடியிருக்க முடியாது. உங்களில் பலரைப் பல வருடங்களுக்குப் பின்பு இன்று சந்திக்கும் சந்திப்பதைப் பார்த்து நான் மிகவும் மகிழ்ச்சியடைகிறேன்.

இந்து சமயம் உலக சமயங்களிடையே தனித் தன்மை வாய்ந்தது. இந்து சமயம் ஒரு தனிப்பட்ட மனிதனால் தோற்றுவிக்கப்படாதது மட்டுமின்றி தோன்றிய காலமற்ற ஓர் சமயமாகும். எனவே இதற்கு முடிவும் இல்லை. இந்து சமயத்தில் மூன்று சிறப்பான அம்சங்கள் உள்ளன. அவையாவன கோயில்கள். நூல்கள். சற்குருமார். இவையே இந்து சமயத்தின் மூன்று பெருந் தூண்களாகும். இந்து சமயத்தின் புனித நூல்களாகிய வேதங்கள். ஆகமங்கள் என்பன எரிக்கப் பட்டாலும் அவற்றை ஞானிகள் மீள எழுதிவிடுவார்கள். சற்குருமாரை அழித்தாலும் அவர்கள் மறுபிறவி எடுத்து தமது சேவையைத் தொடருவர், கோயில்கள் அழிக்கப்பட்டாலும் அந்த இடத்தில் மீண்டும் பெரிய கோயில்கள் கட்டப்படும். சரித்திர ரீதியாக இவற்றை நாம் நன்கு அறிவோம், எனவே இந்து சமயத்தை யாராலும் அழித்துவிட முடியாது.

அண்மைக் காலங்களில் உலகெங்கும் ஓர் இந்து மறுமலர்ச்சி ஏற்பட்டுள்ளது. இந்தியாவிலிருந்து பல சுவாமிகள் உலகெங்கும் சென்று ஆசிரமங்களை நிறுவி வருகிறார்கள். பல நாடுகளிலும் இந்துக் கோயில்கள் ஆகம முறைப்படி கட்டப்பட்டு வருகின்றன. அமெரிக்காவில் மட்டும் நூற்றுக்கு மேற்பட்ட இந்துக் கோயில்கள் கட்டப்பட்டுள்ளன. அவற்றில் பல ராஜ கோபுரங்களுடன் கோடிக் கணக்கில் செலவிட்டுக் கட்டப்பட்டுள்ளன. கடந்த வருடம் மட்டும் தொண்ணூறு சுவாமிமார் இந்தியாவிலிந்து அமெரிக்காவுக்கு வந்து நாடு பூராவும் சற்சங்கங்கள். பிரசங்கங்கள் என்பனவற்றை நடத்தியுள்ளார்கள். அமெரிக்காவில் இந்துப் பல்கலைக் கழகம் உருவாக்கியுள்ளது. இவை கிறிஸ்தவர்களுக்கு பெரும் ஏமாற்றம், காரணம் அவர்களின் மதமாற்ற நடவடிக்கைகளுக்கு இது ஓர் பெரும் தடையாகவுள்ளது. ஆயிரக் கணக்கான மேலைத் தேச மக்கள் சனாதன தர்மத்தின் உண்மைகளை நாடி வருகிறார்கள். இந்நிலையில் இலங்கையில் இருந்து இந்த மேலைத் தேசநாடுகளில் வந்து குடியேறிய நீங்கள் உங்கள் சமயம், கலாச்சாரம் ஆகியவற்றை நல்ல முறையில் பேண வேண்டும். இங்கு வளரும் இளைய சமுதாயம் மிக இலகுவில் மேலைத்தேச கலாச்சாரத்துக்கு இழுக்கப்படலாம். அவர்களை நல்வழிப்படுத்துவது பெரியவர்களின் பொறுப்பு. அத்தோடு இலங்கையிலிருந்து புதிதாக இவ்விடம் வருபவர்களுக்கு வேண்டிய உதவிகளைச் செய்ய வேண்டியதும் உங்கள் கடமையே, அவர்களை நல்ல தொழில்களைப் பயின்று வாழ்க்கையை வளமாக்குமாறு ஊக்குவியுங்கள். இளைஞர்களும் மேலைத் தேசக் கலாச்சாரத்தைப் பின்பற்றாது பெரியவர்களை மதித்து அவர்களின் அறிவுரைகளைக் கேட்டுச் செயற்பட வேண்டும்.

உலகெங்கும் கிறீஸ்தவர்கள் இந்துக்களை மதமாற்றம் செய்வதற்கு முயற்சி செய்து வருகிறார்கள். குறிப்பாக இளைய சமுதாயத்தைக் கிறிஸ்தவர்களாக்குவதற்குப் பெரிதும் முயன்று வருகிறார்கள். ஒரு குடும்பத்தில் இரண்டு சமயங்களைப் பின்பற்றுவதால் குடும்பங்களுள்ளே பிளவு ஏற்படுகின்றது. கிறீஸ்தவ சமூகம் இந்து இளைஞர்களை இந்து சமயத்தை மறுக்கவும் அதற்கு எதிராகப் பேசவும் தூண்டுகின்றது. இந்துக்களோ கிறீஸ்தவர்களை சகித்துக் கொள்கிறார்கள். காரணம் எல்லா மார்க்கங்களும் நல்ல மார்கங்களே என இந்துக்கள் நம்புகின்றனர். உங்கள் குழந்தைகளின் மனம் சனாதன தர்மத்தின் உண்மைகள் நிரம்பியதாக இருக்க வேண்டும்.

இஸ்லாமிய மதம் இன்று உலகில் வெற்றிகரமான ஓர் மதமாக உள்ளது எவ்வாறு? காரணம் ஒரு இஸ்லாமிய குழந்தை ஐந்து வயதாக இருக்கும் போதே தனது சமயத்தின் அடிப்படைக் கொள்கைகளைக் கற்றுக் கொள்கிறது. இந்த இளம் வயதிலேயே சமய நம்பிக்கைகள் அவர்களின் மனதில் நன்கு பதிந்து விடுகிறது, அவர்கள் வளர்ந்து பெரியவர்களானதும் தமது சமயத்தில் உறுதியாக இருக்கிறார்கள். உங்கள் குழந்தைகளுக்குச் சமயக் கருத்துக்களைப் போதியுங்கள். நீங்கள் போதிப்பது உங்கள் குழந்தைகளுக்கு புரிகிறதா இல்லையா எனக் கவலைப்பட வேண்டாம். குழந்தைகள் பெற்றோர்களின் செயல்களின் மூலமே கற்றுக் கொள்கிறார்கள். அவர்கள் தமது பெற்றோரின் செயல்களை நன்கு கவனிக்கிறார்கள். அவர்களால் சமய உண்மைகளை விளங்கிக் கொள்ள முடியாது விட்டாலும் அவற்றைக் கிரகித்துக் கொள்கிறார்கள். எனவே பெற்றோர்கள் பிள்ளைகளின் சமய வாழ்க்கைக்கு உதாரணமாக இருக்க வேண்டும். இந்துக்கள் தமது சமய உண்மைகளை நன்கு படித்துணர வேண்டும், அப்போது தான் கிறீஸ்தவர்கள் உங்களிடம் தமது சமயத்தைப் போதிப்பதற்கு வரும் போது வணக்கம், எனக்கு எனது சமய உண்மைகள் யாவும் தெரியும் நன்றி, நீங்கள் போய் வாருங்கள் என்று அவர்களுக்கு கூறக் கூடியதாக இருக்கும்.

உங்கள் தினசரி வாழ்வில் சமயத்தை நல்ல முறையில் கைக்கொள்ளுங்கள். தினமும் சூரிய உதயத்துக்கு முன் எழுந்து உங்கள் வீட்டுப் பூஜை அறையில் குடும்பத்தோர் எல்லோரும் ஒன்று கூடி வழிபாடு செய்யுங்கள். சைவர்களாக வாழுங்கள். இறைச்சி, மீன், முட்டை போன்ற மாமிசங்களை உண்பதைத் தவிருங்கள். நீங்கள் மாமிசத்தை உண்ணும் போது மிருக உணர்வையும் சேர்த்தே உண்ணுகிறீர்கள். இவை உங்கள் மனதில் கோபம், பொறாமை, பயம் போன்ற மிருக உணர்வுகளைத் தூண்டுகிறது. உங்கள் பிள்ளைகளை அடித்துத் துன்புறுத்த வேண்டாம். மாறாக அவர்கள் மீது அன்பு காட்டித் தயவாக வளருங்கள். பிள்ளைகளை அவர்களின் எண்ணம் போல செயற்பட விடாமல் அவர்களை நல்ல முறையில் நெறிப்படுத்துங்கள். உங்கள் வீடுகளிலே தெய்வீக இசைகளைக் கேளுங்கள். இரண்டு விதமான இசைகள் உள்ளன. ஒன்று தெய்வீக இசை, பக்திப் பாடல்கள், வீணை போன்ற இசைகள் உங்கள் வீடுகளுக்கு தேவர்களை வரவழைக்கின்றன. வீட்டிலே அமைதி, அன்பு என்பன நிலை கொள்கின்றன. மற்றையது றொக்கன்றோல் போன்ற கீழ்த்தரமான இசைகள். இவை உங்கள் வீடுகளுக்கு அசுரர்களை வரவழைக்கின்றன. இதனால் வீட்டில் கோபம், பொறாமை சச்சரவு என்பன உருவாகின்றன. எனவே நல்ல இசைகளைக் கேட்டு உங்கள் வீடுகளிலே சாந்தம் குடி கொள்ளச் செய்யுங்கள்.

அண்மையில் நாம் ஓர் இந்து வினு விடைப் புத்தகத்தினை (Dancing with Siva) வெளியிட்டுள்ளோம். இந்து சமயத்தைப் பற்றி ஒருவர் கேட்கக் கூடிய எல்லா வினாக்களுக்கும் இந்தப் புத்தகத்தில் விடையளிக்கப் பட்டுள்ளது. எங்களிடம் சிறுவர்களுக்கும் பெரியவர்களுக்குமான ஓர் சமய வீட்டுப் படிப்புத் திட்டம் பல மொழிகளில் உள்ளது. உலகின் பல பாகங்களிலும் அடியவர்கள் இவற்றைப் படித்து வருகிறார்கள். இன்டுயிசம் டுடே (Hinduism Today) என ஓர் சர்வதேச பத்திரிகையை எட்டு நாடுகளிலே வெளியிட்டு வருகிறோம். இப் பத்திரிகை இந்துக்களின் குரலாக உலகெங்கும் ஒலித்து வருகிறது. இவற்றை நீங்களும் படிக்க வேண்டும் என நாங்கள் விரும்புகின்றோம்.

குவை ஆதீனத்தைச் சேர்ந்த நாம் உங்கள் சமய வாழ்க்கைக்கு எம்மால் முடிந்த சகல உதவிகளையும் செய்யக் காத்திருக்கிறோம். உங்கள் கோயில்களுக்கும் சங்கங்களுக்கும் எமது ஆதரவு என்றும் உண்டு. உங்கள் தேவைகளை எமக்கு எழுதுங்கள். இந்து சமயத்துக்காக உறுதியாக நில்லுங்கள். ஐரோப்பாவில் இந்து மறுமலர்ச்சிக்கு நாம் அனைவரும் ஒன்று சேர்ந்து செயற்படுவோம். அன்பே சிவமயம் சத்தியமே பரசிவம், வணக்கம். ஓம் நம சிவாய!

ஐரோப்பாவில் வாழும் இலங்கைத் தமிழ் மக்களின் அழைப்பின் பேரில் அமெரிக்க சைவ சித்தாந்தத் திருச்சபையின் தலைவரும் யாழ்ப்பாணத்து சிவ யோகசுவாமிகளின் சீடருமாகிய குருதேவர் சிவாய சுப்பிரமுனியசுவாமிகள் 1993 ஆம் ஆண்டு ஆனி மாதம் இங்கிலாந்து, ஜெர்மனி, பிரான்ஸ் ஆகிய நாடுகளுக்கு விஜயம் செய்த போது ஆற்றிய அருளுரைகளிலிருந்து சில பகுதிகளை இங்கு தொகுத்துத் தருகின்றோம். ஓம்.